
9 septembrie 2026
SCRISOARE DESCHISĂ

a președintelui Consiliului Județean Vrancea, Nicușor Halici, către toate unitățile de învățământ preuniversitar din județul Vrancea

Facilități și servicii oferite de Consiliul Județean Vrancea tuturor elevilor din județ

În calitate de Președinte al Consiliului Județean Vrancea, împreună cu echipa tehnică, voi acorda o atenție deosebită sprijinirii copiilor și tinerilor din județ. Prin măsurile și programele implementate, am în vedere crearea unor condiții cât mai bune pentru educația, dezvoltarea și siguranța acestora.

În acest context, vă informez cu privire la facilitățile și serviciile de care aceștia pot beneficia:
I. Facilități privind accesul la Bazinul de Înot din Focșani

În cadrul măsurilor destinate promovării sportului și a unui stil de viață sănătos, elevii beneficiază de posibilitatea de a participa la un program gratuit de inițiere în înot, constând în 10 ședințe.

Programul are drept scop familiarizarea copiilor cu mediul acvatic, însușirea deprinderilor de bază în înot și dezvoltarea unei atitudini responsabile privind siguranța în apă.

De asemenea, pentru accesul la Bazinul de Înot în afara programului de inițiere gratuită, sunt aplicate următoarele tarife:

* 10 lei/bilet – în intervalul orar 07:00–14:00;

* 15 lei/bilet – în intervalul orar 14:00–21:00.

Abonamente copii:

* 75 lei/abonament – în intervalul orar 07:00–14:00;

* 100 lei/abonament – în intervalul orar 14:00–21:00.

Prin aceste măsuri se urmărește facilitarea accesului copiilor și tinerilor la activități sportive și încurajarea unui stil de viață activ. 

II. Programul de furnizare a produselor „Cornul, laptele și mărul”

Consiliul Județean Vrancea asigură, în condițiile legislației aplicabile, derularea programului destinat elevilor privind distribuirea produselor alimentare, respectiv corn, lapte și măr.

Prin acest program se urmărește sprijinirea elevilor și asigurarea accesului acestora la produse alimentare în timpul programului școlar, cu respectarea condițiilor de calitate, siguranță și distribuție prevăzute de cadrul legal. 

Vă rugăm să ne semnalați orice problemă constatată în ceea ce privește calitatea produselor, distribuirea acestora sau respectarea obligațiilor asumate în cadrul programului, astfel încât situațiile semnalate să poată fi verificate și remediate cu operativitate.

III. Transportul gratuit al elevilor – depunerea solicitărilor, verificarea rutelor și condițiile de siguranță

Consiliul Județean Vrancea acordă o importanță deosebită asigurării unui transport public al elevilor care să se desfășoare în condiții de siguranță și cu respectarea traseelor și graficelor stabilite. 

În conformitate cu prevederile Hotărârii Guvernului nr. 810/2023, cu modificările și completările ulterioare, Consiliul Județean Vrancea transmite Inspectoratului Școlar Județean Vrancea lista operatorilor de transport public județean, a rutelor pe care aceștia operează și a tarifelor aprobate, în vederea asigurării accesului elevilor la transportul public rutier județean gratuit. Inspectoratul Școlar Județean Vrancea transmite aceste informații către toate unitățile de învățământ din județ.

În acest context, unitățile de învățământ vor asigura informarea elevilor și a părinților/reprezentanților legali cu privire la dreptul la transport gratuit și la modalitatea de accesare a acestui drept, precum și cu privire la operatorii de transport și la rutele disponibile pentru deplasarea între localitatea de domiciliu și localitatea în care elevul este școlarizat.

Conform prevederilor legale, părintele/reprezentantul legal al elevului sau elevul major solicită unității de învățământ, în primele 5 zile lucrătoare de la începutul anului școlar, traseul și operatorul de transport utilizat. Solicitarea trebuie să cuprindă datele necesare identificării elevului, domiciliul, traseul utilizat, distanța dintre localități, precum și operatorul și tipul transportului utilizat, conform prevederilor legale. 

În baza solicitărilor primite, unitățile de învățământ vor întocmi tabelele nominale cu elevii navetiști, pentru fiecare traseu/operator de transport județean, cu menționarea stației de urcare și a stației de coborâre, pe care le vor transmite operatorilor de transport și Inspectoratului Școlar Județean Vrancea, potrivit prevederilor legale. 

Unitățile de învățământ vor actualiza aceste tabele ori de câte ori este necesar, în situația transferului elevului, schimbării de domiciliu sau în alte situații prevăzute de legislația în vigoare.

Vă rugăm să acordați o atenție deosebită transmiterii acestei informații către familii, astfel încât niciun elev îndreptățit să beneficieze de transport gratuit să nu piardă această facilitate din cauza lipsei de informare sau a nedepunerii solicitării în termen.

Totodată, vă rugăm ca eventualele situații privind neefectuarea curselor, nerespectarea traseelor sau a graficelor de circulație aprobate, nepreluarea elevilor ori alte probleme întâmpinate în efectuarea transportului județean al elevilor să fie comunicate Consiliului Județean Vrancea, în vederea verificării și dispunerii, după caz, a măsurilor care intră în competența instituției.

Aparatul tehnic de specialitate al Consiliului Județean Vrancea va efectua verificări privind respectarea rutelor și a graficelor de transport, precum și condițiile în care se realizează transportul elevilor.

Demersul are ca obiectiv identificarea și remedierea eventualelor situații neconforme, precum și asigurarea unui serviciu de transport predictibil, corespunzător și sigur pentru elevi.

IV. Sesizări, propuneri și aspecte semnalate

Pentru asigurarea unui dialog direct și eficient cu unitățile de învățământ, elevii și părinții/reprezentanții legali, orice aspect semnalat, sesizare, propunere sau situație care necesită verificarea ori sprijinul Consiliului Județean Vrancea poate fi transmisă la adresa oficială de e-mail: contact@cjvrancea.ro.

Pentru facilitarea verificării și soluționării cu celeritate a sesizărilor, recomandăm ca acestea să cuprindă, în măsura în care sunt disponibile, informații concrete privind unitatea de învățământ/localitatea, data și ora producerii situației, traseul de transport sau serviciul la care se referă, precum și o descriere cât mai clară a aspectului sesizat.

Sesizările vor fi analizate în funcție de obiectul acestora și de competențele legale ale Consiliului Județean Vrancea. 
V. Informarea elevilor și a părinților

Consiliul Județean Vrancea își reafirmă angajamentul de a pune în centrul tuturor demersurilor sale interesul, siguranța și dezvoltarea copiilor și tinerilor din județ, prin susținerea educației, sportului, alimentației și transportului public destinat acestora. 

Vă mulțumim pentru colaborare și pentru sprijinul acordat în transmiterea acestor informații către elevi și familiile acestora.
Asigurându-vă de întreaga noastră solicitudine,

Președintele

Consiliului Județean Vrancea

Nicușor HALICI

